SKRIFTLIG FORESPØRGSEL E-2423/01

af Michiel van Hulten (PSE) og Ieke van den Burg (PSE) til Kommissionen

(4. september 2001)

Om: Gennemførelse af ESF i Nederlandene 1994-1996

Den 20. juli 2001 informerede generaldirektør Quintin den nederlandske regering skriftligt om gennemførelsen af den procedure, der er fastsat i artikel 24 i Rådets forordning (EØF) nr. 4253/88(1) af 19. december 1988 vedrørende gennemførelsen i Nederlandene af projekter under Den Europæiske Socialfond i årene 1994-1996.

1. I sin skrivelse oplyser generaldirektør Quintin, at Kommissionen overvejer at evaluere resultaterne af ovennævnte undersøgelse fra social- og arbejdsministeriets regnskabsafdeling af alle ESF-medfinansierede projekter fra tidsrummet 1994-1996. Forordning (EF) 448/2001(2) fastsætter imidlertid, at i tilfælde af ekstrapolation anvender den et repræsentativt udsnit af transaktioner med lignende karakteristika. Er Kommissionen af den opfattelse, at det er ansvarligt at ekstrapolere på grundlag af en i sit omfang meget begrænset stikprøve?

2. Beretningen fra arbejds- og socialministeriets regnskabsafdeling vedrører 45 projekter. For 12 af 45 projekter fandtes der ikke længere nogen projektforvaltning. Forordning (EØF) 4253/88 fastsætter, at alle udgiftsbilag vedrørende projektudgifterne stilles til rådighed for Kommissionen tre år efter den sidste betaling. Kan Kommissionen oplyse, om denne bestemmelse er blevet opfyldt i tilfælde af ovennævnte 12 projekter?.

(1) EFT L 374 af 31.12.1988, s. 1.

(2) EFT L 64 af 6.3.2001, s. 13.

Svar afgivet på Kommissionens vegne af Anna Diamantopoulou

(17. oktober 2001)

1. Kommissionens forordning (EF) nr. 448/2001 af 2. marts 2001(1) finder ikke anvendelse på programmeringsperioden 1994-1999.

Selv om Kommissionen krævede en stikprøve, der dækkede mindst 5 % af de samlede udgifter og af det samlede antal projekter, dvs. ca. 200 projekter, gennemførte de nederlandske myndigheder en undersøgelse med et udvalg på 45 projekter.

I sin rapport konkluderede revisoren fra social- og arbejdsministeriet, at en udvidelse af denne undersøgelse ville kræve en uforholdsmæssig stor tidsinvestering, og anbefalede derfor, at der ikke skulle gennemføres yderligere undersøgelser af perioden 1994-1996, og at man skulle anvende resultaterne fra denne rapport til at nå frem til en aftale med Kommissionen om det beløb, der skal betales tilbage.

I lyset af disse konklusioner har grundlaget for Kommissionens aktion været de foreliggende oplysninger.

2. I artikel 23, stk. 3, i Rådets forordning (EØF) nr. 4253/88 af 19. december 1988(2) står, at i en periode på tre år efter den sidste betaling vedrørende en aktion stiller det ansvarlige organ og de ansvarlige myndigheder alle udgiftsbilag i forbindelse med aktionen til rådighed for Kommissionen. Dette tidsrum gælder stadig for Den Europæiske Socialfonds programmer 1994-1999. Ministeriets interne revisionsafdeling har fastslået, at 12 projekter ikke opfyldte dette kriterium.

(1) Kommissionens forordning (EF) nr. 448/2001 af 2. marts 2001 om gennemførelsesbestemmelser til Rådets forordning (EF) nr. 1260/1999 for så vidt angår proceduren for finansielle korrektioner af interventioner under strukturfondene.

(2) Rådets forordning (EØF) nr. 4253/88 af 19. december 1988 om gennemførelsesbestemmelser til forordning (EØF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter (EFT L 374 af 31.12.1988, s. 1), senest ændret ved Rådets forordning (EF) nr. 3193/94 af 19. december 1994 (EFT L 337 af 24.12.1994).